Naisasialiitto Unionin kustantaman lehden kannessa oli vagina. Asia oli liiton mielestä väkisin esitetty.

Naisasialiitto Unionin jäsenet ovat tuohtuneet lehden seksinumeron kansikuvasta.

Pääsihteerin mukaan kuva tuotiin nähtäville väkisin. Se ei kuulu feminismiin.

Päätoimittajan mukaan vaginan piilottaminen olisi ilmentänyt häpeää.

Uusimman lehden kannessa on kuva vaginasta. Kuvassa kuvakaappaus lehden verkkosivulta, jonka Iltalehti on käsitellyt peittämällä sukuelimet. Kuvakaappaus/Tulva

Tällä viikolla ilmestyneen Naisasialiitto Unionin jäsenlehti Tulvan kansi on aiheuttanut ihmetystä monessa jäsenessä. Kannessa on lähikuva naisen paljaasta alavartalosta ja sukuelimistä.

Numerossa käsitellään seksiä. Aiheina on esimerkiksi vaginan symboliikka, porno ja deittailusovellukset.

Unioni lähetti tiistai-iltapäivänä jäsenilleen sähköpostiviestin, jossa sanotaan näin:

”Naisasialiitto Unioni pahoittelee viimeisimmän Tulvan sisältöä. Tulva on journalistisesti itsenäinen lehti, eikä sen sisältö edusta Unionin linjaa. Viimeisimmän numeron kohdalla tämä on erityisen selvää. Naisasialiitto Unioni kustantajana ottaa vastuun lehden sisällöstä ja sen ongelmallisuuksista, ja Unionin hallitus pyytää jäsenistöltään anteeksi tällaisen lehden postittamista jäsenten kotiin.

Lehteä tuottaneen Tulvan nykyisen vt. päätoimittajan toimeksianto oli alunperinkin sovittu päättyväksi tähän numeroon. Naisasialiitto Unionin hallitus varmistaa, että jatkossa jäsenjulkaisun sisältö ja luettavuus ovat feminististä ja lukijaa kunnioittavia.”

"Ei ole ok lähettää pyytämättä”

Naisasialiitto Unionin pääsihteeri Milla Pyykkönen taustoittaa pahoitteluviestiä Iltalehdelle. Pääsihteerin mukaan ongelma ei ole sukuelimen kuvaaminen itsessään, vaan tapa, jolla se tuotiin esille: jos joku ei olisi halunnut alastonmateriaalia silmiensä eteen, hänellä ei ollut mahdollisuutta kieltäytyä siitä.

– Ensisijainen ongelma, josta saimme palautetta on se, että ei ole ok lähettää ihmisille pyytämättä alastonkuvia tai kuvia sukuelimistä. Se on hyvin epäfeminististä, Pyykkönen sanoo.

Väkisin lähettäminen vertautuu esimerkiksi joidenkin miesten harjoittamaan ”dick pic” -ilmiöön, jonka tarkoitus on loukkaava. Jäsenten mielestä alastonsisällön jakaminen on loukkaavaa siitä huolimatta, minkä sukupuolen sukuelimiä materiaali sisältää.

Unioni ei pitänyt kannen tirkistelevästä sävystä. Vaginaa voi käyttää feministisessä keskustelussa ja taiteessa myös asiallisesti ja yhteiskunnallisessa kontekstissa.

– Me olemme yhteiskunnallinen toimija ja pyrimme siihen, että myös lehti on yhteiskunnallinen toimija, Pyykkönen kertoo.

Päätoimittaja vastaa

Iltalehti kysyi Tulvan päätoimittajalta Tero Kartastenpäältä, mikä lehden perustelu on sille, että kannessa on vagina.

– Se keskustelu, jota käydään esimerkiksi vaginasymboliikasta ja ylipäätään se, mikä koetaan kehossa sellaisiksi asioiksi kehossa, jotka voi näyttää ja mitkä ovat hävettäviä, Kartastenpää vastaa.

– Vaginan piilottaminen on osa sellaista häpeää, joka liitetään feminiinisiin asioihin tai naiseuteen. Sen esille tuominen on feministilehdessä meidän mielestämme perusteltua. Se oli pitkään harkittu ratkaisu, hän jatkaa.

Kartastenpään mukaan toimitukseen on tullut hyvää palautetta numerosta ja sen visuaalisesta ilmeestä. Hän on myös kuullut ihmettelyä siitä, miksi joku on hermostunut kannesta.

Päätoimittaja ei vielä tiistaina alkuillasta ollut keskustellut numerosta Naisasiainliiton kanssa. Kartastenpää tiesi, että jäsenistölle on lähetetty pahoitteluviesti, mutta hän ei tiennyt, miksi sellainen on lähetetty.

Kartastenpään mukaan lehdessä on aiemminkin ollut paljon alastomuutta, koska periaatteena on, ettei siinä ole mitään kummallista.

– Se on monille feministeille ihan perusjuttu, että vaginoita näytetään.

Kartastenpää on ollut töissä lehdessä vuodesta 2016. Syksyn tuplanumero oli hänen viimeisensä, koska määräaikainen sopimus päättyy.

Hän kieltää, että hänen viimeisen numeronsa tarkoituksena olisi ollut tehdä jotain poikkeuksellisen erottuvaa. Hänen mukaansa seksinumeroa oli suunniteltu tälle syksylle jo pitkään. Myös kantta oli mietitty kauan ja siitä oli puhuttu paljon työntekijöiden ja lehden avustajien kesken.